Keld Albrechtsen (EL), 2003-02-20:
Det er egentlig med overraskelse og forbløffelse, at Enhedslisten ser dette forslag fra Det Radikale Venstre,
for det første fordi det er et alvorligt angreb på det kommunale selvstyre; det er usædvanligt at se fra Det Radikale Venstres side.
Her er et område, hvor der har været en ret for kommunen til at træffe beslutning, om den vil have den ene ordning eller den anden ordning.
Jeg vil gerne være med til at diskutere et sådant indgreb, men Enhedslisten har også altid haft det udgangspunkt, at der er områder, hvor vi synes, at Folketinget skal lovgive, og så skal kommunerne indrette det sådan, som det står i loven.
Derfor er det forbløffende, at man nu kommer og vil foretage et så alvorligt indgreb i det.
Men det andet punkt - og det er så endnu mere forbløffende - er, at man i en situation, hvor lejeudviklingen i kommunen er kommet ud af kontrol, vil forhindre, at kommunalbestyrelsen kan træffe en beslutning om at bringe situationen i det mindste i et vist omfang under kontrol ved at indføre omkostningsbestemt husleje. Det er da helt forbløffende, og jeg vil egentlig godt spørge hr. Helveg Petersen: Hvorfor har Det Radikale Venstre besluttet, at det lige nøjagtig er i situationer, hvor det viser sig at være ekstra påkrævet, at man ikke må gøre det? Hvis man så endda havde formuleret det sådan i forslaget, at hvis der var en kommune, hvor der var masser af boliger i overskud - det har vi vist desværre ikke nogen eksempler på i øjeblikket - og de næsten ingenting kostede at bo i, jamen så kunne man jo godt diskutere, om der så absolut skulle være huslejeregulering i den kommune.
Men den situation er jo praktisk talt ukendt.
Det, som vi står over for her, er et forslag, der gør det umuligt for en kommune at handle, hvis den står i en presset situation med galopperende huslejestigninger og en meget dårlig situation for lejeren.
Derfor er det et ubegribeligt forslag, det er jeg nødt til at sige
, selv om jeg skal bestræbe mig på at tale så positivt om det, som jeg overhovedet kan.
Det, som også er bemærkelsesværdigt, er, at det jo er lykkedes Det Radikale Venstre med dette forslag at placere sig som det parti, der i den her sag ligger yderst til højre i Folketingssalen.
Det må vi jo konstatere, for selv de mest liberalistiske partier, selv de partier, der går mest energisk ind for afregulering og frie markedskræfter,
har jo dog vist tilbageholdenhed i den her sag og er ikke umiddelbart til sinds at støtte hr. Niels Helveg Petersens forslag.
Dansk Folkeparti, Venstre og De Konservative ryster jo på hånden - af gode grunde naturligvis - for signalet i forslaget er en afregulering og dermed huslejestigninger, som lejelovskommissionen jo beregnede, på op til 40 pct., hvis det bliver gennemført i sin fulde konsekvens.
Derfor kan jeg meget godt forstå, hvorfor Venstre, De Konservative og Dansk Folkeparti trods alt viger tilbage, for de ved jo nok godt, hvad det er, de bevæger sig ind i.
Hvis de virkelig begynder at slippe det her løs, ødelægger de tilværelsen for tusindvis af lejere i dette land.
Så derfor håber jeg, at den her debat kan føre til, at man i Det Radikale Venstre gennemtænker, hvad det egentlig er, det her handler om, og kommer tilbage til sporet.
For vi ønsker jo naturligvis at få et samarbejde med Det Radikale Venstre om boligpolitikken, som vi også tidligere har haft det på væsentlige områder under SR-regeringen.
Det ønsker vi så sandelig at vi også skal kunne få i fremtiden, og derfor håber vi egentlig, at det her er et enkeltstående tilfælde, hvor det bare er gået lidt galt for hr. Niels Helveg Petersen i formuleringen.
Jeg tror, jeg har antydet, at vi ikke kan støtte forslaget.